Diari Oficial de la Generalitat Valenciana


Sumari del DOGV 3093, del 06-10-1997 (1997/10436)

ACORD de 22 de juliol de 1997, de la Comissió Territorial d'Urbanisme de Castelló, que fa referència al Pla Especial de Sanejament i Proveïment d'aigua potable del Madrigal de Vilarreal.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3093

Data del DOGV
:   06-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10363


Data del document
:   22-07-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3315 ACORD de 22 de juliol de 1997, de la Comissió Territorial d'Urbanisme de Castelló, que fa referència al Pla Especial de Sanejament i Proveïment d'aigua potable del Madrigal de Vilarreal. [97/X10350]
  
La Comissió Territorial d'Urbanisme, en la sessió de 22 de juliol de 1997, va adoptar l'acord següent:
  
Vist l'expedient que fa referència al Pla Especial de Sanejament i Proveïment d'Aigua Potable del Madrigal de Vila-real, del qual són rellevants els següents:
  
Antecedents
  
Primer
  
El Plenari de l'Ajuntament de Vila-real, en la sessió del dia 17 de febrer de 1997, va acordar exposar al públic l'expedient del Pla Especial de Sanejament i Proveïment d'Aigua Potable en la zona del Madrigal, la qual cosa es va dur a terme per mitjà dels anuncis publicats en el diari Mediterráneo, de Castelló, de 5 de març de 1997, i en el Diari Oficial de la Generalitat Valenciana núm. 2.951, de 13 de març de 1997, sense que en el termini de 20 dies, concedit amb aquesta finalitat, s'haja formulat cap al·legació, tal com consta en l'acord del ple de 16 de juny de 1997, pel qual s'aprova provisionalment el Pla i s'acordava la seua tramesa a la Comissió Territorial d'Urbanisme per a l'aprovació definitiva. Va entrar en la Comissió el dia 8 de juliol de 1997.
  
En relació amb aquest pla especial, el director general d'Urbanisme i Ordenació Territorial va emetre un informe previ, per mitjà de la Resolució de 18 de febrer de 1997.
  
Així mateix, han emés informe en l'expedient, a sol·licitud de l'Ajuntament promotor, RENFE, la Divisió de Recursos Hidràulics d'aquesta Conselleria i la Demarcació de Carreteres de l'Estat del Ministeri de Foment. L'Ajuntament també va sol·licitar un informe a la Confederació Hidrogràfica del Xúquer, el 25 de febrer de 1997, sense que conste l'emissió de l'informe demanat.
  
Segon
  
El projecte del pla especial consta de memòria informativa i justificativa, condicions tècniques per a la redacció de projectes de les xarxes de sanejament i proveïment, condicions d'abocaments, estudi economicofinancer i plànols.
  
Tercer
  
L'objecte del pla especial esmentat és concretar el funcionament de les infrastructures de sanejament (connexió a la xarxa que hi ha, depuració i abocament) i proveïment d'aigua potable (captació, emmagatzematge, tractament i connexió a la xarxa que hi ha) en la zona de sòl urbà residencial del Madrigal, amb un alt grau de consolidació i pendent, en la major part, de gestió urbanística, per a la qual, en concret per a l'execució dels projectes d'urbanització, es considera necessari un plantejament global de les infrastructures esmentades.
  
En relació amb la xarxa de sanejament s'adopta un sistema unitari d'evacuació, llevat de la conca que desguassa al riu Millars, en la qual es proposa un sistema separador. Es projecta la creació de tres col·lectors principals que han de discórrer per vials públics i sense afectar zones verdes. Així mateix, es planteja crear una estació de bombejament d'aigües i la connexió per a l'elevació al col·lector 2.
  
La xarxa de proveïment d'aigua potable es planteja en dos ramals, els quals discorreran per vials de domini públic.
  
El Pla assenyala el traçat de les xarxes esmentades en l'àmbit que afecta i integra totes les infrastructures esmentades en la xarxa primària de dotacions públiques del Pla General de Vila-real.
  
S'adopten, igualment, condicions tècniques per a observar en la redacció dels projectes de xarxes de sanejament i proveïment d'aigua potable i es regulen les condicions d'abocament de líquids residuals a les xarxes que es projecten.
  
Fonaments de dret
  
Primer
  
La tramitació de l'expedient ha sigut correcta, als efectes del compliment del que estableix l'article 38 de la Llei Reguladora de l'Activitat Urbanística (LRAU), en relació amb l'article 43 d'aquesta.
  
Segon
  
La documentació està completa, als efectes de complir l'article 24 de la LRAU, en relació amb l'article 27.1 d'aquesta.
  
Tercer
  
L'article 12.E) de la LRAU estableix que els plans especials, com a instrument d'ordenació, tenen com a comesa pròpia definir les infrastructures i concretar el funcionament de les xarxes, per a la qual cosa poden desenvolupar, completar o modificar el planejament general. En el mateix sentit l'article 24 de la LRAU.
  
El projecte sotmès a l'aprovació definitiva s'ajusta a aquestes provisions legals, ja que defineix les infrastructures que cal implantar i n'estableix el recorregut, la secció de les respectives xarxes (circular i ovoïdal, en la xarxa de sanejament) i les dimensions, i, a més a més, preveu les adequades connexions amb col·lectors i estacions depuradores.
  
D'altra banda, el pla especial, com a instrument que complementa el pla general, integra les infrastructures que projecta en la xarxa primària de dotacions públiques del pla general, atès que en aquelles concorren les circumstàncies de l'article. 17.2.c) de la LRAU.
  
Així les coses, no hi ha cap objecció a l'aprovació definitiva del pla especial basada en les comeses de l'article 40.1 de la LRAU, tant més que el contingut del pla apareix suficientment motivat i l'exercici de la potestat de planejament s'até als fins definits en l'article 2.2 d'aquesta Llei.
  
Quart
  
De conformitat amb els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé, sotmetre la proposta a un dictamen previ de la Comissió Territorial d'Urbanisme, dictamen que si fa referència a un municipi de menys de 50.000 habitants (com és el cas de Vila-real) tindrà directament efectes de resolució executòria.
  
Per això, la Comissió Territorial d'Urbanisme de Castelló, en la sessió de 22 de juliol de 1997, acorda aprovar definitivament el pla especial de sanejament i proveïment d'aigua potable de la zona del Madrigal, de Vila-real.
  
Contra l'anterior acord, que no posa fi a la via administrativa, es pot interposar un recurs ordinari davant del conseller d'Obres Públiques, Urbanisme i Transports, en el termini d'un mes, sense perjudici d'utilitzar qualsevol altra via de recurs que s'estime procedent.
  
Castelló, 22 de juliol de 1997.- El secretari de la Comissió Territorial d'Urbanisme: Joaquín Llidó Silvestre.